Vadba joge in obračunavanje DDV 

Pojasnilo DURS, št. 4230-355/2009, 15. 2. 2010

V zvezi z vprašanjem davčnega zavezanca ali lahko društvo, ki opravlja storitve organizirane vadbe joge, uveljavlja oprostitev plačila DDV, odgovarjamo:

Od storitev organizirane vadbe joge se obračunava DDV po stopnji 20 %.

Oprostitve za določene dejavnosti v javnem interesu ureja Zakon o davku na dodano vrednost – ZDDV-1 (Uradni list RS, št. 117/06, 52/07, 33/09 in 85/09) v 42. členu, ki med drugim predpisuje oprostitev plačila DDV za določene storitve s področja izobraževanja in določene storitve s področja športa.

Za razvrstitev storitev se v skladu s 146. členom Zakona o davku na dodano vrednost – ZDDV-1 (Uradni list RS, št. 117/06, 52/07, 33/09 in 85/09) uporablja standardna klasifikacija dejavnosti (SKD). Za razvrščanje dejavnosti oziroma storitev v skladu s SKD je pristojen Statistični urad Republike Slovenije. Na podlagi našega zaprosila smo od SURS prejeli pojasnilo, da se vadba joge v skladu s Standardno klasifikacijo dejavnosti uvršča med storitve izobraževanja (SKD 85.510) in ne med storitve s področja športa.

Pri presoji posamezne vrste storitev z vidika uveljavljanja oprostitev plačila DDV je treba upoštevati, da niso oproščene vse storitve izobraževanja ter da se določbe, ki opredeljujejo oproščene storitve, razlagajo ozko. 

Na podlagi 8. točke prvega odstavka 42. člena Zakona o davku na dodano vrednost – ZDDV-1 (Uradni list RS, št. 117/06, 52/07, 33/09 in 85/09) je plačila DDV oproščena predšolska vzgoja, šolsko izobraževanje, poklicno usposabljanje in prekvalifikacije, vključno z dobavami blaga in storitev, ki so neposredno povezane z vzgojo in izobraževanjem, poklicnim usposabljanjem oziroma prekvalifikacijami, ki jih v skladu s predpisi opravljajo javni zavodi ali druge organizacije, pod pogoji, predpisanimi za opravljanje teh storitev, če ni verjetno, da taka oprostitev vodi k izkrivljanju konkurence.

Natančnejše pojasnilo storitev vzgoje, izobraževanja in usposabljanja, ki so oproščene plačila DDV, najdemo v 66. členu Pravilnika o izvajanju Zakona o davku na dodano vrednost – Pravilnik (Uradni list RS, št. 141/06, 52/07, 120/07, 21/08, 123/08 in 105/09).

Ta določa, da se med storitve vzgoje, izobraževanja in usposabljanja v skladu z 8. točko prvega odstavka 42. člena ZDDV-1 uvrščajo storitve, ki so v okviru predpisanih programov namenjene pridobitvi javnoveljavne izobrazbe in jih javni zavodi ali druge organizacije pod predpisanimi pogoji izvajajo na področju:
– osnovnošolskega izobraževanja pod šifro standardne klasifikacije dejavnosti: 
P/85.200, vključno z osnovnim glasbenim izobraževanjem, organiziranim v okviru javne mreže;
– srednješolskega splošnega izobraževanja, vključno z izobraževanjem v umetniških gimnazijah, pod šifro standardne klasifikacije dejavnosti: P/85.31;
− srednješolskega poklicnega in strokovnega izobraževanja pod šifro standardne klasifikacije dejavnosti: P/85.32;
− posrednješolskega, višješolskega in visokošolskega izobraževanja pod šifro standardne klasifikacije dejavnosti: P/85.4, vključno z izobraževanjem na glasbenih akademijah, za pridobitev visokošolske izobrazbe.

Med usposabljanja iz 8. točke prvega odstavka 42. člena ZDDV-1 se, pod pogojem, da jih opravljajo javni zavodi ali druge organizacije pod predpisanimi pogoji za opravljanje teh storitev, uvrščajo izobraževanje, usposabljanje in izpopolnjevanje za potrebe opravljanja poklicev, ki se izvajajo na področju drugega izobraževanja, izpopolnjevanja in usposabljanja pod šifro standardne klasifikacije dejavnosti: P/85.5. Sem se uvršča le izobraževanje, usposabljanje in izpopolnjevanje za potrebe opravljanja poklicev, ne pa tudi ostalo izobraževanje, ki ni namenjeno za potrebe opravljanja poklicev. 

Na podlagi navedenega ugotavljamo, da storitev organizirane vadbe joge ne moremo uvrstiti med oproščene storitve vzgoje in izobraževanja iz 8. točke prvega odstavka 42. člena ZDDV-1, zato tudi nadaljnje presojanje pogojev, če društvo izpolnjuje pogoje iz 43. člena ZDDV-1, nima pomena. Ta določa, da so dobave blaga in storitev, za katere je oprostitev DDV določena v 1., 6., 7., 8., 11., 12. in 13. točki prvega odstavka 42. člena tega zakona, oproščene plačila DDV tudi, če jih opravijo osebe, ki niso osebe javnega prava, če je v vsakem posameznem primeru dobave izpolnjen eden ali več v tem členu predpisanih pogojev. 

Tako morajo društva od storitev organizirane vadbe joge obračunavati DDV po stopnji 20 %.